Ĩ na tä kua tä,
Jesus a hapalo kõo nö,
‑Upa mokö lalo wi,
ĩ toto kua wi na,
ĩ na sa kua hö̃töo asaö.
Upa toto na sanöma tä kalipaloti wi,
ĩ a kalipaloti kua wi na,
ĩ na ipa hao a kalipalo kua hö̃töoö.
Ola toto tipöo kua wi na,
ĩ na kamisa na töpö uni tipöa kua hö̃töa.
Ai ola toto na ai mo lalo pasio mi ha,
ĩ toto ola päpalö nö,
toto ola hosa thata wi na,
ĩ na kamisa na töpö kokale,
ĩ ai tä tomöpo mi tä,
ĩ na ipa hao anö ĩ a wani hosa thata hö̃töoö.
Ai toto ola na mo lalo asa wi,
ĩ toto ola na mokö siko lalotama apa pia salo,
ĩ toto na ai toto kau kapisopö paale,
ĩ toto kau päta pätama sinomotii.
Ĩ na tä kua kua wi na,
ĩ na makö kuaö.
Kamisa na töpö kokale,
ipa hao anö pe epii ĩ töpö totiama pia salo,
ola toto na sanöma tä kalipalo kua wi na,
ĩ na kamisa na töpö kokale,
ĩ töpö na ĩ na ipa hao a kalipalo kua hö̃töoö.
Kamakö na wanisala tä kokakö noai,
ĩ wanisala sa tä hosa waikilöma.
Kamakö na sa ta wäsäti noai,
ĩ tänö makö totiama waikioma‑ ĩ na Jesus a kuuma.
Ĩ na a kuu nö,
‑Kamisa na makö kokapalo toitioö ha,
kamakö õsi na sa kokapalo hö̃töo soatio kitä.
Kolo toto na ai toto kolo kapisopö paa mi tä,
ĩ toto na ai mokö lalo mi kui na,
kamisa na ĩ na makö koka kua mi tä,
toitai ma tä thati mai kitä.
Upa toto kolo kui na,
ĩ na sa kuö hö̃töwö.
Ĩ upa toto ola pakala kua kua wi na,
ĩ na kamakö kua hö̃töoö.
Kamisa na wa koka soatia,
kawa na sa koka hö̃töa soatia,
ĩ na makö kuati tä,
pe epii toitai wa tä thaa soatio kitä.
Kamisa na makö kokapalo mi tä,
toitai ma tä thaa mai kitäö!
Toto ola hosalöma,
toto hotea kulaso wi na,
kamisa na wa kokapalo pasio mi tä,
ĩ na wa hotea kulaso kitä.
Ĩ toto ola hoteso noai ha,
koa taka na ĩ toto saa thapi kitä.
Kamisa na makö koka totia soatia,
kamakö na sa kai a koka totia hö̃töa soatia,
ĩ na makö kua soatia tä,
ma tä pi ipa wi,
Teusö a na ĩ ma tä nakaö ha,
Teusö anö tä totoa hö̃töki kitä.
Pe epii toitai ma tä thati tä,
“Jesus a hai ĩ pö̃ Teusö a totiatalo opa asawöö!”
ĩ na ma töpö pi thama kitä.
Pe epii toitai ma tä thati tä,
sa kai a hua sinomoti wi,
ĩ makö sai kupaso kitä.
Ipa hao anö sa pi ipa sinomo kua wi na,
ĩ na kamisanö makö pi ipa kua hö̃töoö.
Kamisa na pö kokapalo soatioö!
Kamisa na makö kokapalo soatio kuköma,
kamisanö makö pi ipa kitä.
“Ĩ na a kua totihoö!”
ipa hao a kuu wi,
ĩ sa ta hini makoka totiatala apa salo,
ipa hao a na sa kokapalo soatioö.
Sa kokapalo soatio kutenö,
ipa hao anö sa pi ipaö.
Ĩ na makö kua hö̃töoö.
“Ĩ na pö kua totihoö!”
sa kuu wi,
ĩ ma ta hini totio tä,
kamisa na makö kokapalo soatio kitä.
Kamisanö makö pi ipa soatio kitä‑ ĩ na Jesus a kuu nö,
‑Kamisa pi topa kua wi na,
ĩ na makö pi thama pia salo,
ĩ sa ta wäsä ke.
Makö pi topapalo opapö,
ĩ sa ta wäsä ke.
“Kamisanö makö noima kua wi na,
ĩ na pö noimaso kua totihoö!”
ĩ na makö noa thaö.
Au noi wa töpö noama pia salo,
wa säpamonasoma,
ĩ wa töpö noima satia apa wi,
ĩ wa.
“Ĩ na pö kua totihoö!”
sa kuu pole,
ĩ ma ta hini totioö ha,
ipa noi makö.
Pata tänö töpö simöa sinomo wi,
pata tä pi kuu pole,
ĩ töpönö ĩ tä tai mi ipö.
Önö kutenö,
“Kamisanö makö simöa sinomo wi,
ĩ makö” ĩ na sa kuu kõo mai kitä.
Ipa hao a na sa ta hinipili,
kamakö na ĩ sa tä pewö a wäsä waikioma kutenö,
“Kamakö hai,
ĩ ipa noi makö” huki kamakö na sa kuu totio nömöoö.
Kamakönö sa saipa maama.
Kamisanö makö saia asapalöma.
“Makö saipalö noai,
ĩ makönö,
‘Jesus a pitili’ ai ma töpö pi thamapöö!
Ĩ na ma töpö pi thama wi,
ĩ töpönö sa hosa mai,
sa thapo soatio wi,
sa tä pi ipaö” ĩ na sa pi kuu soatama kutenö,
makö saipalöma.
“Jesus a pitili” ĩ na ai ma töpö pi thama kuköma,
kamakönö sa thapo kutenö,
kamakö hai ĩ pö̃ a na ma tä naka wi,
kamakö hai ĩ pö̃ anö ĩ tä totoa hö̃töki kitä.
Önö kutenö,
“Makö noimasopököö” kamisanö makö noa thaa kule‑ Jesus a kuuma.